user
Waa maxay Bursasho mise kasbasho?


assistant
Bursasho Mise Kasbasho
- - - - 

1. NOLOL: Qofku in uu nolosha bursado, dadka isbarbar digo, wax walba oo uu farxad ka helayo uu sameeyo, meel walba dalaq dhaho, wax walbana ku talo xumeysto iyo in uu dhawrsado, iimaan lahaado, masuuliyad isi saaro, si caadi ah u noolaado, khaladaadyadiisa yareeyo, oo nolosha maangal ku dhiso, sidaasna ku helo wax walba oo uu nolosha ka rabo kee baa mudan?

2. XIL: Qofku in uu dadka xilalka haya kaba-qaad u noqdo, sharaftiisa iibsado, makarafoon walba qabto, siyaasadda daba-ordo, maalinba qolo caayo, iyo in uu edeb lahaado, aqoontiisa dhiso, faamil qurux badan unko, dhaqaale ahaan dedaalo, magac fiicanna uu sameeyo, deeto uu sidaas marka ay fursaddeedu timaado xil uu u qalmo ku qabto kee baa mudan?

3. CAANNIMO: Qofku in uu is waalo, wax aan u qalminna ka daba wareego, caannimada uu u arko hadaf weyn oo ay tahay in darteed xitaa diinta looga baxo, iyo in uu qiyam shakhsi ah yeesho, oo uu noqdo qof bulshada hal’abuur ku soo kordhiya, oo uu hal’abuurkiisu caan ka dhigo kee baa mudan?

4. LACAG: Qofku in uu tuugannimo, musuqmaasuq, baryo, meel walba tagid, iyo xaaraan ka ganacsi lacag ka sameeyo, iyo in uu maskax ahaan shakhsiyad hantiyeed sameysto, degganaanta ku dedaalo, dhaqaalaha ku baxa yareeyo, shucuurtiisa ka adkaado, saaxiibbo hantiyeedna soo dhaweysto, iskuna dayo in uu maalgashiyo laga taxadaray sameeyo, ama dad ku qanciyo in ay hantidooda u dhiibtaan si uu ganacsi laga wada macaasho ugu furo kee baa mudan?

5. JACEYL: Qofku in uu wada damac noqdo, quruxda, caqliga, is-fahanka dabeecadda, aqoonta, qabiilka, diinta iyo wax walba oo qof lagu xushana uu midba maalin isku borograamiyo, qof walba oo uu arko ama bartona daba ardo, habeen walba qof u calaacalo, haddii la diidona murugoodo, ooyo, ama dadka ku baryo in ay noloshiisa ku jiraan maaddaama uu la’aantood cidloonayo, iyo in uu dantiisa garto, caafimaadkiisa ka taxadaro, muuqiisa qurxiyo, sameyntona xasillooni nafeed oo cid walba soo jiidata, sidaasna uu dadka ay noloshu barto qof u qalma uga xusho kee baa mudan?

6. AQOON: Qofku in uu is dhibo, har iyo habeen indhaha iska rido, wax walba oo uu maqlo ama akhriyo aamino, doodihiisa caaddifad ku dhiso, mar walba dhammeystirnaan u dagaallamo, oo uu  sidaas daal nafeed, mid jireen, iyo mid caafimaadba ku dhaxlo, iyo in uu garwaaqsado waxa uu nolosha ka rabo, ee haddana shakhsiyaddiisa iyo dabeecadihiisa saacidaya, sidaasna uu ugu jiheysto aqoonta waxaas la xiriirta, gooraha uu firaaqada fiican, maskaxda firfircoon iyo tamarta hayona uu ku barto aqoon uusan xifdineyn ee uu fahmayo, si ay waxuun ugu biiriso kee baa mudan?

7. IXTIRAAM: Qofku in uu cid walba barto, cid walba la hadlo, cid walba is baro, meel walba ka muuqdo, hadal walba wax ku darsado, dadka arrimahooda shakhsiga ah iska dhex dabaasho, hadallada uu dadka ku dhahayana uusan ka fiirsan, haddana uu dhibsado mararka badan ee uu bahdilka la kulmo, isaga oo weliba ka yaabban sababta aysan dadku u sharfin, iyo in uu xudduudo fiican sameysto, dadka sharfo, qaab hadalkiisa saxo, dantii yaqaan noqdo, dadka arrimahooda indhaha ka qarsado, sidaasna uu cid walb ixtiraam uga helo kee baa mudan?

8. AWOOD: Qofku in uu xilalka jeclaado, marka meel yara loo dhiibo uu dadka dulmiyo, dadka shaqooyinkooda ku qabsado, wax walba faraha la galo, madaxnimada uu Illaahnimo u qaato, hadalkiisa qofka hadal daba dhigana uu ka xanaaqo, isaga oo weliba marar badan dareemaya in aan la jecleyn iyo in uu qof cabqari ah noqdo, naxariis yeesho, dhaawacyadiisa shuruuceed ee shakhsiga ah xalliyo, kalsoonidiisa dhiso, sidaasna ku noqdo qof cid walba u baahan tahay kee baa mudan?

9. DHALINYARONNIMO: Qofku in uu da’da ka cararo, maryo ka yaryar isku dhajiyo, sanadkii uu dhashay qariyo, cirrada wax mariyo, baruurta ka xanaaqo, bidaartana wax ku asturo, iyo in uu istareeska iska yareeyo, si fiican u cibaadeysto, cunto caafimaad leh cuno, biyo ku filan cabbo, dad aan mushkilad miiran aheyn uu noloshiisa ka buuxiyo, hurdo ku filan seexdo, jirkiisana daryeel fiican uu siiyo, sidaasna uu yaraan iyo weynaanba ku ahaado qof caafimaad qaba oo dhalinyar kee baa mudan? 

10. DHAMMEYSTIRNAAN: Qofku in uu dhibsado mar walba oo uu arko qof meel uga fiican, cid walbana uu tartan la galo, dhaliilihiisana uu indha ka laliyo, ammaantana uu ku raaxeysto, beentana uu dadka ku dhaga barjeeyo, iyo in uu qof xasilloon ahaado, waxa uu heysto ka mahadnaqo, dadka inta wanaagsanna wanaag badan u sii rajeeyo, inta ka hooseysana uu gacan qabto, in noloshu aysan dhammeystirnaanna uu sidaas ku aamino, wixii uu kasban karona uu galiyo wakhtiga ay u qalmaan, si iska sahal ahna uu iskaga noolaado kee baa mudan?

11. GUUL: Qofku in uu muuqaallo dhiirrigelin ah mar walba daawado, xamaasad miiran ahaado, marar badan nolosha uu ku jiro ka murugoodo, halgan aan lala ogeyn oo madax dhul la dhicid ah uu ku jiro, meel guuli ka jirtana uusan aqoon, iyo in uu wax walba oo xun ka fogaado, wax walba oo wanaagsanna sameeyo, si caadi ahna iskaga noolaado, wixii uu u qalmona shaqeysto kee baa mudan? 

12. AQOONSI: Qofku in uu waxa dadku ka aaminsan yihiin ka fekero, dadka dartood wax badan u sameeyo, bilaa mabda’ noqdo, cid walbana raalligeliyo, si loo aqoonsado in uu qof fiican yahay, iyo in uu aragti iyo qaddiyad mudan u istaago, cid walba oo kalena uusan ka fekerin, waxa dadku ka aaminayaanna uusan daqiiqad qura maskaxdiisa gelin, si xorriyad iyo geesinnimo ahna wixii la quman uu ku sameeyo kee baa mudan?

13. GARAB WANAAGSAN: Qofku in uu nolosha hiifo, wax walba dhaliilo, dadkiisa wax ka sheego, saaxiibbadiisa caayo, wax walbana karho maaddaama aysan u jeedin nolosha qurxoon ee uu arko, iyo in uu u dedaalo waxa uu doonayo, cid walba oo ay isku halgan yihiinna soo dhaweysto, dadka kalena uu xorriyad buuxda siiyo xitaa haddii ay qaraabo dhaw yihiin kee baa mudan?

14. SAAXIIBTINNIMO: Qofku in uu caaddifi ahaado, hadalladaada dhawro, marka aad waxyar isku qabataan afka buuro, khiyaamo ka cawdo, marka uu kula joogo uu ceebahaaga hoosta ka xariiqdo, marar badan xumaan kaa sheego, haddana uu la yaabo sababta uu saaxiib daacad ah u heli la’ yahay, iyo in uu qof qalbi wanaagsan noqdo, dadka sirahooda asturo, cafis badan yeesho, cid walba wanaag kula macaamilo, degganaan muujiyo, dadku haddii ay la tashadaan uu waxsan u sheego, sidaasna uu ku kasbado saaxiibtinnimada iyo daacadnimada dadka uu yaqaan oo dhan kee baa mudan?

15. GUUL-DARRO: Qofku in uu welwel miiran noqdo, mar walba fashil fisho, wax walba oo ku cusub ka cabsado, sidaasna ku noqdo qof difaac uga jira wax aan dhici doonin, iyo in uu Alle aamino, noloshana uu sida shaxda caqcaqliyeyn ku wato, wixii ku dhacana haddii uu xallin karo xalliyo, haddii kalena uu sidaas qaddar dhacay uga soo qaado, mar walbana si nefis ah iskaga noolaado kee baa mudan? 

16. FARXAD: Qofku in uu wax walba oo liita laakiin xiiso gelinaya uu sameeyo, cid walba oo uu isleeyahay waad wada qosli kartaanna uu ka agdhawaado, maddadaalada ka jeclaado aqoonta, khiyaaliga ka doorbido runta, wakhti badanna geliyo haasaawaha, internet-ka, ciyaaraha, iyo iska baashaalka, sidaasna uu ku sameysto farxad been ah, oo burbur badani ka hooseeyo, iyo in uu naftiisa laylyo, farxadda isagu u qeexo, wax walba oo adag laakiin muhiim ahna uu ku tabobaro, mar walba oo uu hawl weyn dhammeeyona uu sidaas sacaado dareemo kee baa mudan?